# Casa Salvador Puig

La casa Salvador Puig és un edifici situat al carrer de la Blanqueria, 14-14 bis i dels Cecs de Sant Cugat, 9, catalogat com a bé cultural d'interès local.

## Història

El 1774, el comerciant Salvador Puig i Traverset va demanar permís per a reedificar el frontis del carrer Mitjà de la Blanqueria, i novament el 1785 per a reformar dues portes al carrer dels Cecs.
Posteriorment, la propietat va passar a mans del comerciant de productes colonials Gabriel Colom i Llansó, que el 1795 va demanar permís per a construir un rebost sobre el tercer pis, i novament el 1796 per a eixamplar un clavegueró i una finestra. El 1800 va demanar permís per a eixamplar la porta de l'escala de veïns i una finestra, i novament el 1806 per a eixamplar la porta del magatzem al carrer dels Cecs, segons el projecte del mestre de cases Joan Garrido i Julià.

## Descripció

Casa senyorial de planta baixa i tres pisos, articulada al voltant d'un pati central, on hi ha elements característics com una fornícula amb la imatge de Sant Miquel.
La façana principal té cinc obertures per planta: quatre portals d'arc carpanell i un més gran de linda motllurada als baixos, i tres balcons amb baranes de ferro forjat i llosana de ceràmica i una finestra als pisos. Hi destaquen els esgrafiats amb motius d'amorets sobre pedestals, gerros i vegetació. També hi ha unes garlandes que pengen de les faixes a l'alçada dels forjats. La façana posterior és similar, amb dos balcons i una finestra per planta.

## Referències

* 1 2 3 4 «EDIFICI D'HABITATGES AL CARRER BLANQUERIA, 14-14B». Inventari del Patrimoni Arquitectònic de Catalunya. Generalitat de Catalunya. Departament de Cultura. Direcció General del Patrimoni Cultural.
* 1 2 3 4 5 «Edifici d'habitatges». Catàleg de Patrimoni. Ajuntament de Barcelona.
* ↑ Molas i Ribalta, Pere. Los gremios barceloneses del siglo XVIII. La estructura corporativa ante el comienzo de la Revolución Industrial. Madrid: Confederación Española de Cajas de Ahorros, 1970, p. 498.
* ↑ «Salvador Puig. Mercader. Mitjà de la Blanqueria (Blanqueria). Reedificar». C.XIV Obreria C-5/1774-12. AHCB, 08-02-1774.
* ↑ «Salvador Puig. Comerciant Matriculat. Cecs i Mitjà de la Blanqueria (Blanqueria). Casa. Variar dues portes». C.XIV Obreria C-38/1785-159. AHCB, 19-08-1785.
* ↑ «Gabriel Colom. Comerciant. Blanqueria. Cases. Planta baixa, tres pisos i rebost. Aixecar la façana i fer un rebost». C.XIV Obreria C-71/1795-108. AHCB, 15-10-1795.
* ↑ «Gabriel Colom. Comerciant. Blanqueria. Casa. Eixamplar un clavegueró i una finestra». C.XIV Obreria C-72/1796-009. AHCB, 15-01-1796.
* ↑ «Gabriel Colom. Comerciant. Blanqueria 21. Casa. Eixamplar la porta d'entrada dels llogaters i obrir una finestra». C.XIV Obreria C-84/1800-018. AHCB, 04-03-1800.
* ↑ «Gabriel Colom i Llansó. Comerciant. Mitjà de la Blanqueria (Blanqueria) i Cecs de Sant Cugat. Magatzem. Eixamplar una porta». C.XIV Obreria C-100/1806-084. AHCB, 26-06-1806.

## Vegeu també

* Fàbrica d'indianes de Jeroni Sala
* Can Grau (Barcelona)

## Enllaços externs

* «Casa Salvador Puig». Pobles de Catalunya. Guia del Patrimoni Històric i Artístic dels municipis catalans. Fundació per a la Difusió del Patrimoni Monumental Català.